མདོ་སྨད་གཅན་ཚའི་ཡུལ་ནི་རྨ་ཀླུང་སྔོན་མོའི་འགྲམ་རྒྱུད་དུ་ཆགས་ཤིང་།ཞིང་ཕྱུགས་གཉིས་ལས་གཙོ་བོ་ཞིང་ལས་གཉེར་བ་དང་།གྲོ་ཡི་ཐོན་ཁུངས་ཧ་ཅང་མོད་པོ་ཡོད་པའི་རྐྱེན་གྱིས་གོ་རེ་བཟོ་རྒྱུ་དེ་བཟའ་བཅའི་ནང་གི་གཙོ་གྲས་ཤིག་ཡིན་པ་དང་།ལྷག་པར་དུ་ཁོར་ཡུག་གི་ཆ་རྐྱེན་དང་བསྟུན་ནས་ས་ཚིག་གི་ནང་དུ་གོ་རེ་བསྲེགས་པའི་ལག་རྩལ་ནི་ཕུན་སུམ་ཚོགས་པ་ཡོད།གང་ལྟར་ཡང་གོ་རེ་བཟོ་རྒྱུ་དེ་འཚོ་བའི་ཁྲོད་དུ་མེད་དུ་མི་རུང་བ་ཞིག་ཡིན་པས་དེ་བཟོ་པའི་རྒྱུ་ཆ་གཙོ་བོ་ནི་ཕྱེ་དང་།སྐྱུར་རྟ།ཆུ།ཙག་ཀ་དང་བུལ་ཏོག་བཅས་ཡིན།དེ་ལ་ཕྱེ་ནི་འབྲུ་རིགས་སྣ་ལྔའི་ནང་གི་གྲོ་རང་འཐག་ལ་འཐག་ནས་ཞིབ་མོར་བཏང་བ་དེ་ཡིན།སྐྱུར་རྟ་ནི་དང་ཐོག་ཕྱེ་ཡི་ནང་དུ་དར་བ་ཅུང་ཙམ་བླུགས་པ་རུ་རྟ་བྱས་པའི་རྨང་གཞིའི་སྟེང་ནས་ཕྱེ་སྐྱུར་བསྒྱུངས་པ་དེ་ཡིན།ཆུ་ནི་ཕྱེ་དང་སྐྱུར་གཉིས་འདྲེས་སྦྱོར་བྱེད་པར་མེད་དུ་མི་རུང་བ་ཞིག་ཡིན་པས།དེ་ནི་གཙོ་བོ་ཕྱེ་ཡི་མང་ཉུང་ལ་ལྟོས་ནས་ཚོད་འཛིན་བྱེད་ཀྱི་ཡོད།ཙག་ཀ་ནི་རི་མགོར་སྐྱེས་པའི་ལྡུམ་བུའི་རིགས་ཀྱི་རྩི་ཤིང་ཞིག་ཡིན།དེ་ནི་དབྱར་ཁར་སྐྱེས་ཤིང་།དགུན་ཁར་སྐམ་ནས་མདོག་དཀར་པོ་གྱུར་བ་དེ་ལ་མེ་སྒྲོན་པ་ན་སྒྲ་ཙག་ཙག་ཅེས་འབར་པའི་མིང་ལ་ཙག་ཀ་དང་།ལ་ལས་མེ་ལ་འབར་བའི་རྗེས་ཀྱི་ཐལ་ཙག་ནས་ཙག་ཀ་ཡང་ཟེར།སྔོན་གྱི་དུས་སུ་མི་རྣམས་ཀྱིས་ཙག་ཀ་སྐམ་པོ་བཏུས་ནས་མེ་ལ་བུས་པའི་ཐལ་རྡུལ་སྣོད་ཀྱི་ནང་དུ་གསོག་འཇོག་བྱས།དེར་ཆུ་བླུགས་ནས་ཡུད་ཙམ་འགོར་བ་ན་སྙིགས་རོ་རྣམས་ཞབས་སུ་ཆགས་ནས་ཆུ་དྭངས་མོར་གྱུར་བ་དེ་ཕྱེ་ཡི་ནང་དུ་ཅུང་ཙམ་བསྲེས་ནས་བརྫིས་ན་ཕྱེ་ལངས་བའམ་སོབ་སོབ་ཏུ་འགྱུར་བར་ཕན་ནུས་བཟང་བོ་ཐོན་ཐུབ།ད་ལྟའི་དུས་སུ་སྤྱི་ཚོགས་འཕེལ་རྒྱས་སུ་སོང་ནས་སྔོན་གྱི་ཙག་ཀ་དེ་བུལ་ཏོག་ཏུ་བསྒྱུར་ནས་མདོག་དཀར་བོ་ཕྱེ་དང་འདྲ་བ་དེ་བཀོལ་སྤྱོད་བྱེད་བཞིན་ཡོད་ཀྱང་ནུས་པ་ཕལ་ཆེར་གཅིག་འདྲ་རེད།གང་ལྟར་ཀྱང་ས་བསྲེགས་གོར་སྐྱ་དེ་བསྲེགས་ཐོན་ཡིན་པས་དབུགས་རླངས་ཕྱིར་འཐེན་དང་སྐམ་སྲད་ཁོག་སོབ་ཡིན་པས།གོ་རེའི་བྲོ་བ་ལེགས་པོར་གྱུར་ནས་མི་རྣམས་ཀྱིས་ཡུན་རིང་དུ་ཟོས་ཀྱང་སུན་སྣང་མི་སྐྱེས་བ་དང་།ཕོ་བར་འཕྲོད་པ།འཇུ་སླ་བ།རོ་བཅུད་ཡོད་པའི་དགེ་མཚན་ཡོད།ད་ལྟའི་སྤྱི་ཚོགས་ནང་དུ་ཟས་རིགས་མོད་པོ་བྱུང་དང་བྱུང་བཞིན་ཡོད་ནའང་གནས་སྐབས་སུ་ཟོས་ན་ཁ་ལ་ཞིམ་ཡང་ཡུན་རིང་ཟོས་ན་ཞེན་ཁ་ལོག་པར་མ་ཟད།དོན་སྣོད་ལའང་གནོད་པར་འགྱུར་བས་གོར་སྐྱ་ལ་དེ་དག་གི་ཞོར་སྐྱོན་ཅི་ཡང་ཡོད་པ་མ་རེད།